Kelliema għall-Ministeru għas-Saħħa kkonfermat mas-sit illum.com.mt li fl-aħħar sigħat anzjana rriżultat pożittiva għall-COVID-19 fid-dar tal-anzjani tal-Gvern f'Bormla. Dan is-sit jinsab infurmat li l-carers qed jagħmlu kuntatt mal-qraba tal-anzjani biex jinfurmawhom li ż-żjajar, li għalissa għadhom qed isiru minn wara kanċell u bl-appuntamenti, tħassru kollha hekk kif l-anzjani residenti f'din id-dar, għat-tieni darba, tpoġġew kollha fi kwarantina fil-kmamar tagħhom. Il-kelliema għall-Ministeru spjegat kif bħalissa qed isiru testijiet lill-anzjani kollha residenti f'din id-dar u fil-fatt din l-anzjana rriżultat pożittiv minkejja li ma kellha l-ebda sintomi. Għadu mhux magħruf jekk mit-testijiet li saru fl-aħħar sigħat kienx hemm aktar anzjani li rriżultaw fil-pożittiv. Dan il-każ kien wieħed mill-ħames każi ġodda ta' COVID-19 li ħabbru llum biex issa l-għadd tal-każi attivi tela' għal 36.